Návrh 
na úhradu príspevku na spolufinancovanie spoločných projektov 
Slovenskej republiky a  Organizácie pre ekonomickú spoluprácu a rozvoj (OECD) v rokoch 2008 - 2011

Od získania plnoprávneho členstva v OECD v roku 2000 sa Slovenská republika podieľa na financovaní činnosti organizácie formou povinného členského príspevku, ktorého výška sa každoročne vypočítava podľa tzv. príspevkovej škály stanovenej na základe priemeru HNP danej krajiny za tri predchádzajúce roky. SR patrí medzi krajiny s najnižšou príspevkovou škálou, ktorej výška pre rok 2007 je 0,253 % z celkového rozpočtu OECD. Členský príspevok SR do OECD je každoročne hradený z účelových rozpočtových prostriedkov kapitoly MZV SR na základe uznesenia vlády SR č. 412/2005. Okrem MZV SR platí SR členské príspevky do špecializovaných programov OECD aj prostredníctvom iných rezortov (MŠ SR, MH SR a ÚJD SR). 
Okrem členských príspevkov určených na chod organizácie tvoria súčasť celkového rozpočtu OECD aj príspevky,  ktoré jednotlivé členské krajiny OECD poskytujú na spoločné projekty podľa vlastných priorít a finančných možností. Uvedenými príspevkami sa SR ako členská krajina OECD podieľa na spolufinancovaní spoločných projektov SR a OECD; značnú časť nákladov znáša aj samotná organizácia. 
V roku 2006 bolo touto formou OECD poskytnutých 74,77 mil. EUR, čo predstavuje nárast oproti roku 2005 cca o 18%. Medzi prvých 5 najväčších poskytovateľov príspevkov za rok 2006 z hľadiska objemu finančných prostriedkov patrili Európska komisia, Japonsko, Veľká Británia, Svetová banka a USA. SR sa z 30 členských štátov OECD umiestnila na poslednej priečke. Každý rok sa počet žiadostí jednotlivých direktoriátov OECD o poskytnutie príspevku zvyšuje, pričom v niektorých prípadoch OECD určuje aj minimálnu výšku požadovaného príspevku. OECD preferuje vyššie objemy príspevkov na jednotlivé aktivity, keďže pri nízkych sumách príspevkov administratívne náklady spojené s ich vyúčtovaním prevyšujú hodnotu príspevku.. 
SR poskytovala príspevky na spoločné projekty s OECD v rokoch 2001 – 2006 na základe uznesenia vlády SR č. 1051/2000, ktorým bola každý rok vyčlenená čiastka v objeme 68 600 EUR v rozpočte kapitoly MZV SR v kategórii účelových prostriedkov, určených na úhrady príspevkov SR do medzinárodných organizácií. Okrem prostriedkov v kapitole MZV SR, poskytovali a naďalej aj poskytujú príspevky do OECD aj iné rezortné inštitúcie, napr. MH SR, MPSVaR SR a MŠ SR (pozri príloha č. 3) – ide o príspevky na dlhodobé spoločné projekty vybraných členských krajín a OECD. Predkladaný materiál rieši poskytovanie príspevku len prostredníctvom kapitoly MZV SR. 
Za roky 2001 – 2006 poskytlo MZV SR príspevok SR na projekty OECD vo výške 335 114 EUR z celkovej disponibilnej sumy 411 600 EUR, čo predstavuje úspešnosť čerpania takmer 80%. Prehľad čerpania príspevku SR v členení podľa jednotlivých rezortov je uvedený v prílohe č. 1. Podstatná časť finančných prostriedkov bola použitá na úhradu nákladov na semináre, školenia, prezentácie, ktoré sa uskutočnili na Slovensku za účasti expertov OECD. Ďalšia časť prostriedkov pokryla príspevky SR na vypracovanie rôznych štúdií a účasť SR na niektorých spoločných projektoch s OECD, ako aj na kúpu a preklady štúdií a ďalších dokumentov OECD. MZV SR ako národný koordinátor aktivít medzi SR a OECD sa pritom podieľa aj na spolufinancovaní projektov, ktoré majú nadrezortný charakter – napr. školenia štátnych zamestnancov k sieti OECD OLISnext/Govnet, nákup publikácií OECD, preklady, národné prezentácie a knižné vydania pravidelného Ekonomického prehľadu SR a i. Medzi významné projekty patrilo napr. financovanie regionálnej štúdie Viedeň – Bratislava, vypracovanie štúdie o energetickej politike SR, príspevok SR na aktivity Rozvojového centra OECD a iné. Podrobný prehľad využitia príspevku na aktivity OECD v jednotlivých rokoch 2001 - 2006 je uvedený v prílohe č. 2.
Príčiny neúplného vyčerpania vyčlenených finančných prostriedkov v jednotlivých rokoch sú rôzne, napr. v roku 2002 bola nevyčerpaná čiastka v objeme 30 069 EUR použitá na úhradu nákladov spojených s organizáciou summitu predsedov vlád krajín CEFTA v zmysle uznesenia vlády SR č. 877/2002, dôvodom je aj nedostatočná a pomalá príprava projektov zo strany slovenských inštitúcií, resp. zdĺhavá komunikácia zo strany OECD. 
Finančné prostriedky získavané touto formou sú dôležitou súčasťou rozpočtu OECD, pretože slúžia na financovanie programov a projektov OECD, ktoré nie sú hradené z hlavného rozpočtu organizácie a umožňujú tak zapojenie vybraných (projektovo kvalifikovaných) členských krajín do práce organizácie. Doterajšia prax ďalej potvrdzuje, že poskytovanie príspevkov tohto typu má preukázateľne pozitívny dosah na imidž krajiny v organizácii, čo sa v dlhodobom horizonte nepochybne odrazí na váhe hlasu a prestíži krajiny v rámci medzinárodného spoločenstva.
Na základe vyššie uvedeného MZV SR považuje za dôležité pokračovať v poskytovaní príspevku SR na spolufinancovanie projektov s OECD aj v ďalších rokoch a podporiť tak zintenzívnenie spolupráce s OECD. SR doposiaľ nedostatočne využíva potenciál tejto ekonomickej organizácie. Záujem o rozšírenie a prehĺbenie vzájomnej spolupráce má aj samotná OECD, čo bolo viackrát zdôraznené počas návštevy generálneho tajomníka OECD Angela Gurríu na Slovensku v dňoch 4. – 9. apríla 2007. Prostredníctvom finančného zapojenia sa do aktivít OECD dochádza zároveň k posilňovaniu medzinárodného postavenia SR v rámci organizácie, čo úzko súvisí aj s budúcimi zahraničnopolitickými prioritami pôsobenia SR v OECD. 

Berúc do úvahy plánované aktivity MZV SR navrhuje pre roky 2008 – 2011 príspevok SR na spolufinancovanie spoločných projektov s OECD nasledovne:

Rok 	Príspevok
 EUR	
2008*	68 800	
2009	70 000	
2010	70 000	
2011	70 000	

* finančné prostriedky na rok 2008 sú rozpočtovo kryté v kapitole MZV SR

V roku 2007 si hradí MZV SR aktivity v rámci spolupráce s OECD z vlastnej rozpočtovej kapitoly. Rovnako, aj ostatným rezortným inštitúciám (napr. Ministerstvu pôdohospodárstva SR, Daňovému riaditeľstvu SR) sa podarilo zabezpečiť financovanie projektov OECD z vlastných zdrojov. Počet takto financovaných aktivít je však veľmi nízky a neumožňuje slovenským inštitúciám plne využívať možnosti, ktoré OECD ponúka. 
Naplnenie strategického cieľa pre rok 2010, ktorým je získanie predsedníctva Rady OECD na jej ministerskom zasadnutí pri príležitosti 10. výročia vstupu SR do organizácie, si bude vyžadovať zintenzívnenie spolupráce SR s OECD v rokoch 2009 – 2010 formou zvýšenia počtu spoločných projektových aktivít. Prihliadajúc aj na skutočnosť, že doterajšia výška príspevku SR je v porovnaní s ostatnými členskými krajinami OECD najnižšia, považujeme za žiaduce navýšiť finančné prostriedky v rokoch 2009 – 2010 na úroveň 70 000 EUR ročne. V roku 2010 sa uskutoční predmetné zasadnutie, ktoré si vyžiada dodatočné náklady na organizačné zabezpečenie schôdzky. Požiadavky na zvýšené finančné krytie príslušných aktivít bude MZV SR riešiť priebežne. Pre rok 2011 navrhujeme stabilizovať výšku príspevku na spolufinancovanie projektov s OECD vo výške 70 000 EUR.

Vo vzťahu k procedurálnemu postupu pri výbere projektov, ktoré boli financované v minulosti, prebiehala identifikácia projektov na Stálej misii OECD v Paríži v úzkej komunikácii s rezortmi a Sekretariátom OECD. Následne príslušný rezort požiadal koordinačný odbor MZV SR (odbor medzinárodnej ekonomickej spolupráce) o schválenie realizácie projektu a jeho finančné zabezpečenie. 
Zo skúseností z predchádzajúcich rokov vyplynula potreba vytvorenia trasparentnejšieho mechanizmu návrhu, výberu a schvaľovania projektov spolupráce SR a OECD, ktoré budú financované z navrhovaného príspevku. Zameranie projektov musí korešpondovať s prioritami pôsobenia SR v OECD stanovenými Koordinačným výborom pre pôsobenie SR v OECD (KV), ktorý vznikol na základe uznesenia vlády SR č. 1036/2000. Predsedom KV je riaditeľ odboru medzinárodnej ekonomickej spolupráce MZV SR a členmi sú zástupcovia viacerých ústredných orgánov štátnej správy a iných inštitúcií (ÚV SR, MF SR, MH SR, MP SR, MŽP SR, MPSVaR SR,  MŠ SR, MK SR, MS SR, MV SR, MZ SR, MDPaT SR, MVaRR SR, ŠÚ SR, ÚJD SR, SŠHR SR, PMÚ SR, SAV, ÚFP, NBS, AZZZ SR, KOZ SR, SOPK SR). Poslaním KV je koordinovať aktivity gestorov jednotlivých výborov OECD a účasť expertov SR na práci organizácie, hodnotiť spoluprácu SR s OECD vrátane plnenia úloh, navrhovať priority pre pôsobenie SR v OECD pre budúce obdobia a ďalšie relevantné aktivity. 
Po dvojročnej prestávke sa zasadnutie KV uskutočnilo dňa 18. októbra 2007. Účastníci stretnutia sa zhodli, že je potrebné vypracovať nový, transparentný mechanizmus výberu a schvaľovania projektov na základe vopred definovaných objektívnych kritérií, ktorý bude prerokovaný a schválený členmi KV na jeho ďalšom zasadnutí. Konečným cieľom je, aby disponibilné finančné prostriedky boli čo najefektívnejšie využité v prospech SR.